સ્ટ્રોકનાં મુખ્ય કારણોમાં હાઈ બ્લડ પ્રેશર, ડાયાબીટિસ, હૃદયરોગ કે વાલ્વની બિમારી, હૃદયનાં અનિયમિત ધબકારા, ધુમ્રપાન, કોલેસ્ટેરોલનું ઊંચું પ્રમાણ, સ્થૂળતા વગેરે હોય છે. સ્ટ્રોકની ઝડપી અને ઇમરજન્સી સારવારથી મગજને થતું નુકસાન અટકાવી શકાય છે. ઇસ્કેમિક સ્ટ્રોકમાં જો સ્ટ્રોકનાં લક્ષણો શરૂ થયાનાં પહેલા સાડા ચાર કલાકમાં (ગોલ્ડન પીરિયડ) સ્ટ્રોકનું નિદાન શક્ય બને તો, લોહી પાતળું કરવાના શક્તિશાળી ઇન્જેક્શન આપી શકાય છે. આ ઇન્જેક્શન આપવાથી લોહીનો ગઠ્ઠો ઓગળવાની શક્યતા વધી જાય છે અને મોટા ભાગનાં દર્દીઓને આંશિક અથવા પૂર્ણ રાહત થઈ શકે છે. જો દર્દીનાં મગજની મોટી નસમાં બ્લોકેજ આવતું હોય, તો તેને મિકેનિકલ થ્રોમ્બેક્ટોમી નામની પ્રક્રિયાથી દૂર કરી શકાય છે અને લોહીનો પ્રવાહ પુનઃસ્થાપિત કરી શકાય છે. આ પ્રક્રિયા સ્ટ્રોકનાં લક્ષણો શરૂ થયાનાં ૬થી ૮ કલાકમાં લાભદાયક થાય છે. સ્ટ્રોકનાં પ્રારંભિક લક્ષણોને ઓળખીને તેની ત્વરિત સારવાર કરાવવી. સ્ટ્રોક ફરીથી ન થાય તે માટે આપનાં ડોક્ટરે લખી આપેલી દવાઓ નિયમિત લેવી અને ડાક્ટરની સલાહ સિવાય ક્યારેય દવા બંધ કરવી નહીં.